MELLÉKLET

PROJEKTDOKUMENTUM

A NYUGAT-BALKÁNON A KÉZI- ÉS KÖNNYŰFEGYVEREK/TŰZFEGYVEREK, VALAMINT AZ AZOKHOZ SZÜKSÉGES LŐSZEREK JOGELLENES BIRTOKLÁSÁVAL ÉS HASZNÁLATÁVAL, ILLETVE AZ EZEKKEL VALÓ TILTOTT KERESKEDELEMMEL SZEMBENI FENNTARTHATÓ MEGOLDÁSRA IRÁNYULÓ ÜTEMTERV VÉGREHAJTÁSA KERETÉBEN VÉGZETT KÉZI- ÉS KÖNNYŰFEGYVER-ELLENŐRZÉSI TEVÉKENYSÉGEKRE, VALAMINT A DÉLKELET- ÉS KELET-EURÓPÁBAN VÉGZETT LESZERELÉSI ÉS FEGYVERZET-ELLENŐRZÉSI TEVÉKENYSÉGEKRE VONATKOZÓ SEESAC-PROJEKTHEZ NYÚJTOTT UNIÓS HOZZÁJÁRULÁS

1. Bevezetés és célok

E hozzájárulás célja azoknak az erőfeszítéseknek a további támogatása, amelyek a kézi- és könnyűfegyverek/tűzfegyverek, valamint az azokhoz szükséges lőszerek jogellenes birtoklásával és használatával, illetve az ezekkel való tiltott kereskedelemmel szemben Délkelet- és Kelet-Európában folytatott küzdelemre, valamint az új, illetve az újonnan felmerülő kihívások kezelésére irányulnak. Az elért eredmények ellenére és az ukrajnai háború fényében Délkelet- és Kelet-Európa továbbra is aggodalomra okot adó és nagy kihívást jelentő területnek számít a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégiában (a továbbiakban: EU SALW stratégia). Az elmúlt években elért jelentős eredmények ellenére a kézi- és könnyűfegyverek ellenőrzésére irányuló erőfeszítések hatékonyságát továbbra is csökkenti a kézi- és könnyűfegyverek, valamint az azokhoz szükséges lőszerek felhalmozása, a nem megfelelő tárolási körülmények, a jogellenes fegyverbirtoklás, valamint az instabil politikai rendszerekkel társulva a szakpolitikai döntéshozatal és a végrehajtási kapacitás terén tapasztalt több hiányosság, illetve a változó biztonsági környezet. Ezért a folyamatos előrelépés garantálása, az elért eredmények biztosítása és a hosszú távú – az uniós keretjogszabályokkal és keretszabályozással való teljes körű harmonizációra és a nemzetközi előírásoknak való megfelelésre is kiterjedő – fenntartható megoldás feltételeinek megteremtése céljából és az EU SALW stratégia céljainak elérése érdekében ezért alapvető fontosságú, hogy az Unió továbbra is támogassa a kézi- és könnyűfegyverek Délkelet- és Kelet-Európán belüli, illetve onnan kiinduló terjedése és tiltott kereskedelme jelentette veszély elleni küzdelmet.

A kézi- és könnyűfegyverek ellenőrzésével kapcsolatban még fennálló kihívások kezelése érdekében, valamint a nyugat-balkáni partnerek által a tűzfegyverek tiltott kereskedelmével és jogellenes használatával szembeni küzdelemre vonatkozóan tett kötelezettségvállalás megerősítése céljából az érintett intézményekkel és nemzetközi szervezetekkel tartott konzultációs folyamatot követően a kézi- és könnyűfegyverekkel foglalkozó nyugat-balkáni bizottságok 2018. május 29-én Tiranában elfogadták a Nyugat-Balkánon a kézi- és könnyűfegyverek/tűzfegyverek, valamint az azokhoz szükséges lőszerek jogellenes birtoklásával és használatával, illetve az ezekkel való tiltott kereskedelemmel szembeni, 2024-re megvalósítandó fenntartható megoldásra irányuló ütemtervet (a továbbiakban: az ütemterv). Az ütemterv jóváhagyására a nyugat-balkáni csúcstalálkozó keretében 2018. július 9-én Londonban került sor. Az ütemterv a Nyugat-Balkánt biztonságosabb régióként és a biztonság exportőreként vetíti előre, ahol átfogó és fenntartható, az uniós és más nemzetközi előírásokkal teljes mértékben harmonizált felügyeleti és ellenőrzési mechanizmusok vannak érvényben a tűzfegyverek, a lőszerek és a robbanóanyagok jogellenes birtoklásának és használatának, valamint az ezekkel való tiltott kereskedelemnek az azonosítása, megelőzése, büntetőeljárás alá vonása és visszaszorítása érdekében. Az ütemterv kidolgozására iránymutatásként szolgáló dokumentumként került sor, és ekként közösen elfogadott teljesítményszinteket irányoz elő, továbbá felvázolja a stratégiai, szakpolitikai és operatív szinten a kedvezményezettektől elvárt elkötelezettséget, a nyugat-balkáni hatóságoknak az ENSZ és az Unió fegyverzet-ellenőrzési kötelezettségvállalásai és stratégiai dokumentumai iránti politikai elkötelezettségére épülve.

A Kézi- és Könnyűfegyvereket Ellenőrző Délkelet- és Kelet-európai Központ (SEESAC) a kézi- és könnyűfegyverek elterjedése elleni küzdelemre vonatkozó regionális végrehajtási terv végrehajtó ágaként támogatta az ütemterv kidolgozását, valamint koordinálni és támogatni fogja annak végrehajtását. Ez a fellépés tehát el fogja mélyíteni a kézi- és könnyűfegyverek ellenőrzése céljából a 2010/179/KKBP, a 2013/730/KKBP, a (KKBP) 2016/2356 és a (KKBP) 2018/1788 tanácsi határozat útján nyújtott segítséget, kiegészítve a (KKBP) 2019/2111 határozatot. Elő fogja mozdítani továbbá a kézi- és könnyűfegyverek fenntartható nyugat-balkáni ellenőrzéséhez szükséges folyamatokat és intézkedéseket.

Ez a fellépés támogatni fogja az ütemterv végrehajtásának koordinálását és nyomon követését; fokozni fogja az interregionális tudáscserét; valamint tovább fogja erősíteni a délkelet- és kelet-európai bűnüldöző hatóságok kapacitásait a tűzfegyverek tiltott kereskedelme és birtoklása elleni küzdelem területén. A projekt átfogó célja ezért az, hogy előmozdítsa az európai és a globális békét és biztonságot, küzdve az ellen a veszély ellen, amelyet a kézi- és könnyűfegyverek, valamint az azokhoz szükséges lőszerek Délkelet- és Kelet-Európában való felhalmozása, illetve az ott zajló és onnan kiinduló tiltott kereskedelme jelent. Egyidejűleg javítani fogja a regionális stabilitást a Regionális Együttműködési Tanács (a továbbiakban: RCC) keretében, valamint a más vonatkozó nemzetközi partnerekkel és kezdeményezésekkel partnerségben végzett munka révén.

A projekt közvetlenül hozzá fog járulni az EU biztonsági stratégiájának, az EU SALW stratégiának, a tűzfegyverek tiltott kereskedelmére vonatkozó 2020–2025-ös uniós cselekvési tervnek, az EMPACT (tűzfegyverek) operatív cselekvési terveinek, a Fegyverkereskedelmi Szerződésnek, a kézi- és könnyűfegyverek tiltott kereskedelme minden formájának megelőzéséről, leküzdéséről és megszüntetéséről szóló ENSZ cselekvési programnak, a nemzetközi nyomonkövetési egyezménynek, az ENSZ tűzfegyverekről szóló jegyzőkönyvének és az ENSZ Biztonsági Tanácsa 1325 (2000) sz. határozatának a végrehajtásához, és konkrétan erősíteni fogja a regionális együttműködést a kézi- és könnyűfegyvereknek, valamint az azokhoz szükséges lőszereknek a terjedése jelentette veszély elleni küzdelem terén. A projekt keretében elért eredmények közvetlenül elő fogják mozdítani a békés és igazságos társadalmakra vonatkozó 16. fenntartható fejlődési cél, különösen a 16.1. (az erőszak valamennyi formájának és a halálozási rátának a jelentős csökkentése mindenütt) és a 16.4. cél (a fegyverek tiltott forgalmának jelentős csökkentése) megvalósítását is. A fellépés végrehajtására az UNDP Európára és a Független Államok Közösségére vonatkozó regionális programját ismertető dokumentum (2022–2025) részeként kerül sor.

2. A végrehajtó ügynökség kiválasztása és koordináció az egyéb releváns finanszírozási kezdeményezésekkel

A SEESAC az Egyesült Nemzetek Fejlesztési Programjának (UNDP) és az RCC-nek a közös kezdeményezése, és mint ilyen a kézi- és könnyűfegyverekkel kapcsolatos délkelet-európai tevékenységek kapcsolattartó pontja. A kézi- és könnyűfegyverek elterjedése elleni küzdelemre vonatkozó délkelet-európai regionális végrehajtási terv végrehajtó ágaként a SEESAC 2002 óta együttműködik nemzeti és nemzetközi érdekelt felekkel Délkelet-Európában a kézi- és könnyűfegyverek ellenőrzésére vonatkozó holisztikus megközelítés megvalósításán, széles körű tevékenységeket folytatva, beleértve a következőket: a regionális stratégiai és operatív együttműködés elősegítése, a szakpolitika-fejlesztés és az intézmények kapacitásbővítésének támogatása, figyelemfelkeltési, valamint a kézi- és könnyűfegyverek begyűjtését célzó kampányok, készletkezelés, a felesleges készletek csökkentése, a jelöléssel és a nyomon követéssel kapcsolatos képességek, illetve a felderítési és nyomozási kapacitások fokozása, valamint a fegyverkivitel szigorúbb ellenőrzése. Ezáltal a SEESAC egyedülálló képességre és tapasztalatra tett szert a régió partnereinek hasonló politikai és gazdasági körülményei közötti, több érdekelt fél bevonásával megvalósuló regionális beavatkozások terén, biztosítva a fellépéseiben való nemzeti és regionális szerepvállalást és azok hosszú távú fenntarthatóságát, és egyben elsődleges regionális hatósággá vált a kézi- és könnyűfegyverek ellenőrzése terén.

A SEESAC továbbra is kétoldalú és többoldalú kommunikációs csatornákat működtet valamennyi érintett szereplővel és szervezettel. E tekintetben a SEESAC továbbra is a kézi- és könnyűfegyverek regionális irányítócsoportjának titkárságaként működik (1), és az EU-val, Németországgal és Franciaországgal szoros együttműködésben koordinálja és nyomon követi a nyugat-balkáni ütemterv végrehajtását. Ezzel összefüggésben a SEESAC ellátja a nyugat-balkáni SALW-ellenőrzési ütemterv többszereplős vagyonkezelői alapjának titkársági feladatait is.

A SEESAC rendszeresen hozzájárul a releváns regionális fórumok tevékenységeihez. A SEESAC továbbra is kiterjedt hálózatot tart fenn az olyan szervezetekkel és kezdeményezésekkel való hivatalos és nem hivatalos partnerségek révén, mint például a délkelet-európai védelmi miniszteri folyamat (SEDM), a fegyverzet-ellenőrzés felügyeletét és végrehajtását támogató regionális központ biztonsági együttműködési központja (RACVIAC), az EBESZ és a NATO. Rendszeres koordinációs értekezletekre, valamint információ- és adatcserére kerül sor más ENSZ-ügynökségekkel – így például az UNODC-vel és az UNODA-val – többek között a kézifegyverekkel kapcsolatos tevékenységek ENSZ által létrehozott koordinációs mechanizmusa (CASA) révén. A SEESAC részt vesz a kézi- és könnyűfegyverekkel és aknamentesítési intézkedésekkel kapcsolatban a NATO, az Unió, az Európai Biztonsági és Együttműködési Szervezet (EBESZ) és a SEESAC között tartott koordinációs értekezleteken, amelyek a kézi- és könnyűfegyverek ellenőrzésére irányuló tevékenységek nem hivatalos koordinációs mechanizmusaként szolgálnak.

A SEESAC a biztonsági ágazat reformjával összefüggő kérdések széles körét felölelő regionális központként és kapcsolattartó pontként szolgál, különös figyelmet szentelve a kézi- és könnyűfegyverek ellenőrzésére és a készletkezelésre. A délkelet-európai partnerek hatékonyabb tájékoztatása céljából a SEESAC egyrészt szoros kapcsolatot tart fenn a megfelelő uniós intézményekkel, elsősorban a Bizottság Migrációügyi és Uniós Belügyi Főigazgatóságával és az Europollal, valamint az Unió irányítása alatt megvalósuló olyan kezdeményezésekkel, mint például az EMPACT (tűzfegyverek) és az európai tűzfegyverszakértők munkacsoportja, másrészt pedig támogatást biztosít számukra.

A belgrádi székhelyű SEESAC jelenleg Délkelet-Európa egészében tevékenykedik, Albániában, Bosznia-Hercegovinában, Koszovóban, Montenegróban, Szerbiában, Észak-Macedóniában és a Moldovai Köztársaságban folytat tevékenységet, továbbá korlátozott mértékű támogatást nyújt Ukrajnának. A múltban a SEESAC Bulgáriában, Horvátországban és Romániában is tevékenykedett. A regionális szerepvállalás az RCC-n és a regionális irányítócsoporton keresztül valósul meg, ahol az összes délkelet-európai partner képviselteti magát, és stratégiai iránymutatást ad, illetve indítványokat tesz és kéréseket fogalmaz meg a SEESAC tevékenységét illetően.

A SEESAC élen járt egy, a közös problémák regionális kezdeményezések keretében történő kezelésére épülő megközelítés kidolgozásában, amely megközelítés látványos eredményekhez vezetett Délkelet-Európában, nemcsak az elengedhetetlen információmegosztás és az általa keltett egészséges regionális verseny ösztönzése miatt, hanem mert a holisztikus végrehajtási mód révén nemzeti és regionális szinten konzisztens és könnyen mérhető eredmények elérését segíti elő. A regionális irányítócsoport éves üléseinek megtartása és az, hogy a SEESAC részt vesz minden releváns folyamatban és kezdeményezésben, időszerű és őszinte információcserét, pontos helyzetismeretet eredményez, és az ahhoz szükséges előrelátást biztosítja, hogy ne legyenek átfedések a végrehajtás során, és hogy a végrehajtás összhangban legyen a kormányok és a régiók aktuális igényeivel, valamint a folyamatosan alakuló tendenciákkal.

A SEESAC minden tevékenységét a partnerek által kifejezésre juttatott igényekre és az összegyűjtött alapadatokra építi, és gondoskodik arról, hogy a fellépés előfeltételeként a nemzeti érdekelt felektől jóváhagyást és politikai támogatást kapjon. Emellett minden erőfeszítés az Unió által irányított folyamatok, valamint az uniós normák és kritériumok megvalósulásának támogatására irányul. A SEESAC az uniós finanszírozású korábbi projektjei keretében a tervezett tevékenységek igen nagy részét megvalósította, és tartós eredményeket ért el a projektjeiben és a tevékenységeiben való nemzeti szintű szerepvállalás megerősítésével és előmozdításával, valamint a regionális koordinációnak, a tapasztalatszerzésnek, a legjobb gyakorlatok megosztásának és a regionális kutatásnak az ösztönzésével. A kézi- és könnyűfegyverek terén szerzett szakértelme, valamint a regionális ügyek és az érintett érdekelt felek mélyreható ismerete okán a SEESAC a legalkalmasabb végrehajtó partner e konkrét fellépés tekintetében.

A projekt kiegészíti továbbá a meglévő nemzeti és regionális erőfeszítéseket, maximális szinergiára törekedve. A SEESAC az alábbi, folyamatban lévő, az ENSZ keretében végrehajtott nemzetközi segítségnyújtási erőfeszítésekkel összhangban fog tevékenykedni:

— Az UNDP 2019 májusában hozta létre „A Nyugat-Balkánon a kézi- és könnyűfegyverek (SALW), valamint az azokhoz szükséges lőszerek jogellenes birtoklásával és használatával, illetve az ezekkel való tiltott kereskedelemmel szembeni fenntartható megoldásról szóló regionális ütemterv végrehajtásának támogatása” elnevezésű regionális projektet annak érdekében, hogy támogassa az ütemterv végrehajtására vonatkozó koordinált megközelítést. A projektet a német Szövetségi Külügyminisztérium finanszírozza 6,2 millió USD (5,5 millió EUR) összegű hozzájárulás révén, amelyet az UNDP inkluzív és békés társadalmakat támogató kormányzás elnevezésű finanszírozási kerete számára, fegyverzet-ellenőrzési tevékenységekre különített el a 2019–2022-es időszakra. A projektet az UNDP isztambuli regionális központja koordinálja az UNDP SEESAC-on keresztül, végrehajtására pedig az UNDP nyugat-balkáni irodáival együtt kerül sor. Az UNDP albániai, bosznia-hercegovinai, koszovói, montenegrói, észak-macedóniai és szerbiai irodái által végrehajtott, 2019 júliusában a finanszírozási kereteken belüli finanszírozásra a projekt irányító szerve által jóváhagyott nyolc (8) alprojekt közül négy folytatódott 2022-ben, és jelenleg két (2) aktív alprojektet hajtanak végre Albániában és Bosznia-Hercegovinában. — Albániában: a regionális projekt részeként az UNDP Albánia „Az albán bűnüldöző hatóságok támogatása a tűzfegyverekkel elkövetett bűncselekményekkel kapcsolatos bizonyítékok kezelésére és az azokkal kapcsolatos nyomozásra irányuló kapacitások megerősítésében” elnevezésű alprojektet hajtja végre, amelynek célja az albán kriminalisztikai intézet (Albanian Institute of Scientific Police; AISP) képességeinek bővítése az intézmény eljárási keretének javítása révén, az albán állami rendőrség bűnügyi helyszínelő egységeinek támogatása a napi munkához szükséges általános, illetve korszerű eszközökkel, valamint a technológiai infrastruktúra fejlesztése az albán kriminalisztikai intézet ballisztikus részlegében. A tevékenységekhez tartozik a bizonyítékok összegyűjtéséhez, valamint a lezáratlan ügyiratok és a leltárkezelési rendszerek nyilvántartásához szükséges adatbázisok létrehozása is. — Bosznia-Hercegovinában: az UNDP Bosznia-Hercegovina „A tiltott fegyverkereskedelem elleni küzdelem” elnevezésű alprojektet hajtja végre, melynek átfogó célja, hogy az ország egész területén növelje a határrendőrség, valamint 14 szerv és kantoni rendőri testület kapacitását a tiltott fegyverkereskedelem elleni küzdelem tekintetében. A projekt része egy a fegyverek jogszerű szállítására vonatkozó adatbázis létrehozása, a kézi- és könnyűfegyverek azonosítására szolgáló eszköz fejlesztése, speciális határellenőrzési eszközök biztosítása, valamint az intézményközi együttműködés megerősítése. Az alprojekt keretében ezenfelül célzott képzésre kerül sor a bosznia-hercegovinai rendőrség számára az állandó érvényű eljárások, illetve a speciális felderítő eszközök alkalmazásáról.

— A kézi- és könnyűfegyverek ellenőrzésére vonatkozó nyugat-balkáni ütemterv többszereplős vagyonkezelői alapja (MPTF) az ütemterv végrehajtását támogató kulcsfontosságú finanszírozási mechanizmus. A vagyonkezelői alapot 2019 márciusában – részt vevő ENSZ-szervezetként – az UNDP és az UNODC hozta létre az MPTF-irodával együtt, azzal a céllal, hogy hozzájáruljon az adományozók által koordinált finanszírozási megközelítéshez az ütemterv végrehajtását illetően, valamint hogy átfogó, kockázat- és eredményalapú irányítási rendszert biztosítson. Az alap Németországgal és Franciaországgal mint az ütemterv kezdeményezőivel folytatott szoros együttműködést, hozzájuk később csatlakozott az Egyesült Királyság, Svédország, Norvégia és Hollandia is. E donorok nagyvonalú felajánlásainak és kötelezettségvállalásának köszönhetően a vagyonkezelői alap több mint 22,2 millió USD értékben mozgósított hozzájárulásokat. Az UNDP SEESAC tölti be a vagyonkezelői alap titkárságának szerepét, és felelősségi körébe tartozik a vagyonkezelői alap átfogó koordinálása és nyomon követése, valamint technikai, irányítási, tervezési és programozási támogatás nyújtása. A vagyonkezelői alap 2022 szeptemberéig 11, a részt vevő ENSZ-szervezetek által végrehajtott projektet támogatott, a közeljövőben pedig további három projekt indul el. — Albániában az UNDP egy olyan projektet hajt végre, amelynek célja a nemzeti intézmények és rendszerek megerősítése, valamint a releváns intézmények és az érintett közösségek közötti együttműködés és koordináció javítása a kézi- és könnyűfegyverekkel/tűzfegyverekkel kapcsolatos fenyegetésekre való hatékony és eredményes reagálás érdekében. [Cím: A kézi- és könnyűfegyverek ellenőrzésének és nyilvántartásának megerősítése, valamint az ilyen fegyverekkel kapcsolatos társadalmi magatartás javítása Albániában] — Bosznia-Hercegovinában: — az UNDP és az UNODC tűzfegyverekkel kapcsolatos globális programja közösen támogatja a közvetett adózással foglalkozó hatóságot (Indirect Taxation Authority; ITA)/a bosznia-hercegovinai vámhatóságot a kézi- és könnyűfegyverek tiltott kereskedelmének hatékonyabb felderítése és az arra való hatékonyabb reagálás érdekében. Az ITA-n kívül több más bosznia-hercegovinai intézmény is a projekt végrehajtásának kedvezményezettje – többek között a bosznia-hercegovinai határrendészet, a Külkereskedelmi és Gazdasági Kapcsolatok Minisztériuma (Ministry of Foreign Trade and Economic Relations; MOFTER) és három postai ügynökség. [Cím: A fegyverkereskedelem felszámolása Bosznia-Hercegovinában (Halting Arms and Lawbreaking Trade; HALT)]; — az UNDP lőszerek megsemmisítésével kapcsolatos sürgősségi fellépése (EXPLODE+) egy olyan többfunkciós projektplatform, amely lehetővé teszi a beavatkozás többoldalú megközelítését a lőszerek mennyiségének csökkentése és az életciklus-menedzsment terén, támogatva Bosznia-Hercegovina védelmi és a fegyveres erőkért felelős minisztériumának (Ministry of Defense and Armed Forces of Bosnia and Herzegovina MoD/AF) erőfeszítéseit, beleértve a veszélyes / felesleges lőszerkészletek ártalmatlanításával, a kapacitásfejlesztéssel, valamint a lőszer- és fegyverraktározásra használt létesítmények infrastrukturális korszerűsítésével kapcsolatos tevékenységeket is; — az UNDP PILLAR projektje (Megelőzés és a tiltott fegyverek számának csökkentése Bosznia-Hercegovinában [Prevention and Illicit Arms Reduction in Bosnia and Herzegovina]) átfogó válaszlépések végrehajtására törekszik, melyek célja, hogy felhívja a lakosság figyelmét a tűzfegyverek illegális birtoklásának veszélyeire, és felvilágosítással szolgáljon az egyéni és kollektív biztonsági fenyegetések felismeréséről. A projekt emellett hozzá kíván járulni a hozzáállás megváltoztatásához, valamint a kézi- és könnyűfegyverek jelentette fenyegetések átfogó megértéséhez a családok, a közösség és általában a társadalom körében. — Koszovóban az UNDP 2022 júniusáig egy olyan projektet hajtott végre, amelynek célja, hogy támogassa a koszovói rendőrséget a tűzfegyverek, alkotóelemeik és lőszereik hatékonyabb felderítésére és egyre növekvő mértékű elkobzására, valamint a nyomozások minőségének javítására irányuló kapacitásainak megerősítésében. [Cím: A bűnügyi rendőrség (CPIAT) támogatása a tiltott fegyverkereskedelem elleni küzdelem terén Koszovóban*] — Montenegróban az UNDP projekt célja a montenegrói rendőrségi igazgatóság kapacitásainak javítása a teljes nyomozási ciklusban, és különösen az őrizeti lánc javítása. A projekt konkrétabban növelni fogja a kriminalisztikai központ, a gyújtogatással és robbanóanyagokkal foglalkozó laboratórium, valamint a vegyi laboratórium szakértői kompetenciáit, szakmai színvonalát, pontosságát és precizitását azáltal, hogy támogatja eljárási standardok kidolgozását, speciális felszerelést biztosít a bűnügyi helyszínelő egységek számára, valamint képzéseket tart. — Szerbiában: — Az UNDP olyan projektet hajt végre, amelynek célja a Szerb Köztársaság Belügyminisztériuma kapacitásainak további javítása a tűzfegyverek kereskedelméhez és a tűzfegyverekkel kapcsolatos bűncselekményekhez kötődő teljes nyomozási ciklusban, a bűncselekmény helyszínétől és a ballisztikus vizsgálattól kezdve az őrizeti lánc egészén keresztül, ezáltal javítva a bűnösséget megállapító szisztematikus ítéletekhez vezető nyomozásokat. A projekt kiegészíti az MPTF keretén kívül végrehajtott, előző szakaszának eredményeit. [Cím: A Belügyminisztérium kézi- és könnyűfegyverek ellenőrzésével kapcsolatos kapacitásainak fejlesztése (II. szakasz)]; — Az UNDP 2022 szeptemberében újabb projektet indított, amelynek keretében egy korábbi projektre építve átfogó megközelítést kíván kialakítani az egészségügyi rendszer szerepének megerősítésére a tűzfegyverek jogellenes használatával összefüggő kapcsolati erőszak és öngyilkosságok megelőzése terén. [Cím: Kockázatcsökkentés – a biztonság növelése II.] — A Koszovó és Észak-Macedónia közötti, határokon átnyúló projekt részeként az UNDP célja, hogy javítsa mindkét joghatóság hatóságainak kapacitását annak érdekében, hogy az erőszakkal szemben reziliensebb közösségeket hozzanak létre olyan, szorosan összehangolt tevékenységek sora révén, mint a közös képzések, a tapasztalatok és a hírszerzési információk megosztása, közös nyomozócsoportok, a határ menti közös rendőrségi járőrszolgálatok támogatása, közös elemzés, illetve probléma- és kockázati profilok kidolgozása, információmegosztás és közös fellépések az átalakított fegyverek kereskedelme elleni küzdelem terén, valamint a tűzfegyverekkel kapcsolatos fenyegetések kezelésére irányuló integrált intézményi megközelítés előmozdítása. A projekttevékenységek a Koszovóban és Észak-Macedóniában folyamatban lévő SALW-projektekre épülnek, és kiegészítik azokat annak érdekében, hogy szinergiákat teremtsenek, bevált gyakorlatokat dolgozzanak ki, valamint koherensebb és eredményorientáltabb vizsgálatokat tegyenek lehetővé. [Cím: Határokon átnyúló integrált intézményi megközelítés a tiltott fegyverkereskedelem, valamint a kézi- és könnyűfegyverek elleni küzdelem terén] — Regionális szinten: — Az UNODC tűzfegyverekkel kapcsolatos globális programja (Global Firearms Programme; GFP) a nyugat-balkáni hatóságokat támogatja a fegyverkereskedelem elleni büntető igazságszolgáltatási fellépésben, valamint a vonatkozó büntető és büntetőeljárási jogszabályoknak az ENSZ tűzfegyverekről szóló jegyzőkönyvének rendelkezéseivel való összehangolásában. [Cím: A fegyverkereskedelem elleni büntető igazságszolgáltatási intézkedések] — Az UNODC GFP által az INTERPOL-lal partnerségben végrehajtott projekt célja, hogy támogatást nyújtson a nyugat-balkáni joghatóságoknak a büntető igazságszolgáltatási adatok gyűjtéséhez és elemzéséhez, valamint előmozdítsa és megerősítse a büntető igazságszolgáltatási szakemberek közötti együttműködést és információcserét, ezáltal támogatva a tiltott tűzfegyver-kereskedelem felderítését. [Cím: A büntetőügyekben folytatott fokozott nemzetközi együttműködés támogatása] — a régióban a biztonsági ágazat reformját célzó regionális platform (Regional Security Sector Reform Platform; RSSRP), amely jól bevált erőforrásként a jogállamisági igények vonatkozásában gyors, hatékony és keresletvezérelt technikai reagálást tesz lehetővé világszerte; a platform – a SEESAC-nak a biztonsági ágazat reformja területén tapasztalatokkal rendelkező biztonsági szakértők alkotta, egyedülálló hálózatára épülő gyors telepítési mechanizmussal – testre szabott támogatást biztosít, különös hangsúlyt helyezve a kézi- és könnyűfegyverek ellenőrzésére, valamint a nemek közötti egyenlőségnek a biztonságpolitika területén történő érvényesítésére.

A fellépések egymást kiegészítő jellegének, a beavatkozások időszerűségének és az erőforrás-felhasználás költséghatékonyságának biztosítása érdekében a SEESAC rendszeres kapcsolatban áll az EBESZ-szel, a NATO-val, az Europollal, az Interpollal, a Frontexszel és az EMPACT-tal, valamint más érintett szereplőkkel.

3. A projekt leírása

A SEESAC-projekt új szakasza a 2013/730/KKBP határozat, a (KKBP) 2016/2356 határozat és a (KKBP) 2018/1788 határozat alapján elért eredményekre fog épülni, kiegészítve a (KKBP) 2019/2111 határozatot és az IPA/2021/425–067 – Support for enhancing the fight against the illegal possession, misuse and trafficking of small arms and light weapons (SALW) in the Western Balkans (A Nyugat-Balkánon a kézi- és könnyűfegyverek (SALW) jogellenes birtoklása, jogellenes használata és tiltott kereskedelme elleni küzdelem fokozásához nyújtott támogatás) elnevezésű, a SEESAC által végrehajtott projektet.

Fenntartva a kézi- és könnyűfegyverek által a régióban képviselt fenyegetés leküzdésére irányuló holisztikus megközelítést, a projekt három fő területre fog összpontosítani. E három terület a stratégiai/szakpolitikai szintet, valamint az operatív szempontokat érinti, így közvetlenül támogatja a kézi- és könnyűfegyverek ellenőrzésének valamennyi szintjét, előtérbe helyezve a következőket: az ütemterv végrehajtása tekintetében a regionális megközelítés koordinációja és a végrehajtás nyomon követése; a tudáscserének és az információk megosztásának az erősítése a régiók között; a moldovai és ukrajnai bűnüldöző hatóságok körében a jogellenes birtoklás, a jogellenes használat és a tiltott kereskedelem elleni fellépéssel kapcsolatos kapacitások megerősítése; csakúgy mint a nyugat-balkáni hatóságok, elsősorban a ballisztikus laboratóriumok, továbbá a vámigazgatási szervek körében, az integrált határigazgatás elvével összhangban.

A projekt különösen a következőket fogja eredményezni:

— a Nyugat-Balkánon a kézi- és könnyűfegyverek/tűzfegyverek, valamint az azokhoz szükséges lőszerek jogellenes birtoklásával és használatával, illetve az ezekkel való tiltott kereskedelemmel szembeni fenntartható megoldásra irányuló ütemterv koordinált módon történő végrehajtása és a végrehajtás koordinált módon történő nyomon követése,

— megerősített regionális együttműködés, tudáscsere és információmegosztás a fegyverzet-ellenőrzés terén,

— a moldovai és ukrajnai bűnüldöző hatóságok kapacitásainak erősödése a tűzfegyverek tiltott kereskedelmének és birtoklásának megelőzése / az ellene való küzdelem területén,

— a bűnüldöző hatóságok – elsősorban a nyugat-balkáni ballisztikus laboratóriumok és vámigazgatási szervek – kapacitásainak megerősítése a tűzfegyverek tiltott kereskedelmének és tartásának megelőzése / az ellene való küzdelem érdekében.

A projekt stratégiájának alapja az az egyedi megközelítés, melyet a SEESAC a régióban a bizalom és az együttműködés előmozdításával mint a konkrét és mérhető, átalakulást jelentő változások előfeltételével kapcsolatban alkalmaz. Regionális szinten különösen a SEESAC által elősegített, a szakpolitikai döntéshozók és az operatív szinten tevékenykedő szakemberek bevonásával zajló különböző együttműködési folyamatok bizonyultak alapvető fontosságú tényezőnek a tudástranszfert, valamint a szakértelem és az információk megosztását elősegítő és versenyalapú környezet biztosításában. Ez nemcsak a kapacitások növekedését segítette elő a régióban, hanem – ami még ennél is fontosabb – hozzájárult a bizalomépítéshez és ahhoz, hogy közvetlen együttműködés alakuljon ki az intézmények és az egyéni szakértők körében, ami többek között lehetővé tette az ütemterv kidolgozását és végrehajtását. A projekt keretében folytatódni fog a regionális együttműködés és a helyi szerepvállalás előmozdítása, ami a mérhető eredmények elérése szempontjából alapvető fontosságú.

A projekt földrajzi hatálya a Nyugat-Balkánra terjed ki, a projekt közvetlen kedvezményezettjei pedig Albánia, Bosznia-Hercegovina, Koszovó, Montenegró, Szerbia és Észak-Macedónia. Emellett a projekt további támogatást kíván nyújtani a kelet-európai országoknak, köztük a Moldovai Köztársaságnak és Ukrajnának, amelyek jelenleg az Ukrajnában zajló háború miatt a kézi- és könnyűfegyverek ellenőrzésének egyre súlyosabb kihívásával néznek szembe. Ez a Nyugat-Balkánon 2001 óta szerzett ismeretek és tapasztalatok és az ott kialakított legjobb gyakorlatok átadása útján fog megvalósulni.

3.1. A Nyugat-Balkánon a kézi- és könnyűfegyverek/tűzfegyverek, valamint az azokhoz szükséges lőszerek jogellenes birtoklásával és használatával, illetve az ezekkel való tiltott kereskedelemmel szembeni fenntartható megoldásra irányuló ütemterv végrehajtásának koordinálása

Célkitűzés

Annak biztosítása, hogy az ütemterv végrehajtásának koordinációja és nyomon követése hatékonyan történjen.

Leírás

Ez a komponens a (KKBP) 2018/1788 határozatra építve biztosítani fogja az ütemterv végrehajtása koordinálásának és nyomon követésének folytatódását. A nyugat-balkáni partnerek a 2018. július 9-én Londonban tartott Nyugat-Balkán csúcstalálkozón újólag megerősítették arra irányuló közös elhatározásukat és kötelezettségvállalásukat, hogy – a Nyugat-Balkánon az ütemterv jóváhagyásával – véget vetnek a tűzfegyverek jogellenes birtoklásának és használatának, illetve az ezekkel való tiltott kereskedelemnek. Ez az alapos konzultációs folyamat keretében és a SEESAC támogatásával kidolgozott regionális ütemterv hozzájárul az említett fenyegetés elleni küzdelmet célzó, már folyamatban lévő uniós tevékenységekhez, ideértve konkrétan a kézi- és könnyűfegyverekre vonatkozó uniós stratégiát, a tűzfegyverek tiltott kereskedelmére vonatkozó 2020–2025-ös uniós cselekvési tervet, amely integrálta a nyugat-balkáni ütemtervet, valamint az EMPACT keretében a régióban végzett munkát. Az ütemterv tanúskodik a régió összes érdekelt fele között a jelenlegi kihívásokkal, a megvalósítandó átfogó célkitűzésekkel és a szükséges tevékenységek ütemezésével kapcsolatban létrejött konszenzusról. Stratégiai, szakpolitikai és operatív szinten átfogó platformot biztosít a közösen jóváhagyott fő teljesítménymutatók megvalósításához.

A végrehajtás első három évében legalább hét regionális narratívát és fő teljesítménymutatókon alapuló jelentést tettek közzé, amelyek mérhető és naprakész képet adnak az ütemterv végrehajtása terén tett előrelépésről. Emellett a félévente megtartott helyi és regionális koordinációs ülések biztosították a hatóságok, az adományozók és a végrehajtó partnerek példamutató, koordinált megközelítését az erőfeszítések és az erőforrások végrehajtása tekintetében. Az ezen komponens keretében végzett munka továbbra is biztosítani fogja a következőket: az ütemterv végrehajtásának hatékony koordinációja regionális szinten; a kézi- és könnyűfegyverekkel foglalkozó bizottságok és a megfelelő hatóságok testre szabott támogatása az ütemtervhez kapcsolódó cselekvési terveik végrehajtásában; az eredmények rendszeres időközönkénti nyomon követése és értékelése a közösen jóváhagyott fő teljesítménymutatók alapján; valamint az ütemterv végrehajtása terén tett előrelépés jobb megértése.

A projekt konkrétan a következők révén irányozza elő az ütemterv végrehajtásának a koordinálását és nyomon követését:

— szakértői és technikai támogatás biztosítása az ütemterv koordinálásához, beleértve regionális ütemterv-koordinációs üléseket is, amelyek az elért eredmények áttekintésére és az információcserére összpontosítanak,

— szakértői és technikai támogatás biztosítása a helyi ütemterv-koordinációs találkozókhoz, amelyeken nyomon követik a partnerek cselekvési terveinek végrehajtását,

— féléves nyomonkövetési és értékelési jelentések elkészítése, amelyekkel dokumentálják az ütemtervnek a közösen jóváhagyott fő teljesítménymutatókon alapuló végrehajtásával kapcsolatos eredményeket, kihívásokat és igényeket,

— az ütemterv végrehajtásának végső áttekintése (2024), beleértve az ütemterv módosításához szükséges támogatást is,

— az ütemtervvel kapcsolatos tájékoztatást és láthatóságot célzó tevékenységek (például online platform fenntartása, az érdekelt felek bevonása és figyelemfelkeltés).

Projekteredmények/végrehajtási mutatók:

— legfeljebb hat regionális ütemterv-koordinációs találkozó megszervezése,

— az eredmények áttekintésének, az információcserének, a tudástranszfernek és az egységesítésnek a lehetővé tétele,

— helyi koordinációs találkozó megszervezése (összesen legfeljebb 36),

— féléves nyomonkövetési és értékelési jelentés elkészítése (legfeljebb hat),

— az ütemterv végső felülvizsgálata,

— online platform fenntartása az ütemtervvel kapcsolatos megfelelő tájékoztatás és láthatóság biztosítása érdekében.

3.2. Hozzájárulás a megerősített régióközi együttműködéshez, tudáscseréhez és információmegosztáshoz a fegyverzet-ellenőrzés terén

Célkitűzés

Ez a komponens technikai tanácsadás, találkozók, munkaértekezletek és tanulmányutak révén megkönnyíti majd a régióközi információmegosztást, tudáscserét, valamint a bevált gyakorlatok és a levont tanulságok átvételét.

Leírás

Délkelet-Európa az elmúlt két évtizedben a kézi- és könnyűfegyverek ellenőrzésének átfogó regionális megközelítését alkalmazza, amely a kézi- és könnyűfegyverek ellenőrzésének valamennyi funkcionális területére kiterjed: az intézményi, jogi és szakpolitikai kereteknek az átfogó és innovatív adatgyűjtési erőfeszítéseken alapuló fejlesztésétől, a kézi- és könnyűfegyverek, valamint az azokhoz szükséges lőszerek fizikai biztonságának és készletkezelésének megerősítésétől; a kézi- és könnyűfegyverek jelölésének, nyilvántartásának és nyomon követésének többek között a felderítési és vizsgálati kapacitások javítása révén történő megerősítésétől kezdve a figyelemfelhívó tevékenységekig és a nemi szempontnak a kézi- és könnyűfegyverek ellenőrzése terén történő általános érvényesítésééig. Ily módon a régió a kézi- és könnyűfegyverek ellenőrzésére irányuló innovatív megoldások élvonalába került, amelyek a világ más részein is intézkedéseket inspiráltak és elterjedtek.

A SEESAC által a kézi- és könnyűfegyverek ellenőrzési eljárásainak, gyakorlatainak és normáinak operatív szintű szabványosítása céljából 2006-ban kidolgozott regionális mikroleszerelési szabványok és iránymutatások befolyásolták a nemzetközi kézifegyver-ellenőrzési normák kidolgozását, amelyek később átkerültek a kézifegyver-ellenőrzés moduláris végrehajtási kompendiumába (MOSAIC). Emellett a Nyugat-Balkánon a kézi- és könnyűfegyverek/tűzfegyverek, valamint az azokhoz szükséges lőszerek jogellenes birtoklásával és használatával, illetve az ezekkel való tiltott kereskedelemmel szembeni fenntartható megoldásra irányuló ütemtervet számos érdekelt fél a világszerte a kézi- és könnyűfegyverek ellenőrzésére irányuló regionális erőfeszítések közül az egyik legsikeresebbként emelte ki. Az ENSZ főtitkára a Biztonsági Tanácsnak készített 2021. évi jelentésében pozitív példaként jellemezte, megállapítva, hogy a regionális erőfeszítések továbbra is kritikus fontosságúak, és ütemtervek kidolgozására és továbbfejlesztésére szólított fel.

Az ütemtervet, valamint annak koordinációs és nyomonkövetési mechanizmusát a karib-tengeri térségben is átvették, és azt beépítették a tűzfegyverek tiltott kereskedelmére vonatkozó 2020–2025-ös uniós cselekvési tervbe is. Ezen túlmenően az EU is átvette a SEESAC fegyvereserőszak-nyomonkövetési platformját, amely olyan innovatív online adatplatform, amely részletes információkkal és a tűzfegyverekkel kapcsolatos eseményekre vonatkozó adatok megjelenítésével szolgál Délkelet-Európában.

Délkelet-Európa emellett megtette az előkészületeket a nemi szempontoknak a kézi- és könnyűfegyverek ellenőrzésébe való gyakorlati integrálása érdekében. A SEESAC – többek között Afrikában, Ázsiában, a karib-tengeri térségben, Latin-Amerikában és a csendes-óceáni térségben tartott számos regionális és szubregionális munkaértekezleten – megosztotta a nemi szempontoknak a kézi- és könnyűfegyverek ellenőrzése terén való általános érvényesítése, valamint a nőkkel, a békével és a biztonsággal kapcsolatos menetrend végrehajtása során levont tanulságokat (2).

A tűzfegyverekkel foglalkozó délkelet-európai kapcsolattartó pontok működőképessé tétele terén elért eredményeket közös találkozók keretében rendszeresen megosztják az uniós tagállamok tűzfegyverekkel foglalkozó kapcsolattartó pontjaival.

Ezen új gyakorlatok többségét az elmúlt két évtizedben a SEESAC délkelet-európai leszerelési és fegyverzet-ellenőrzési erőfeszítéseinek támogatására irányuló uniós tanácsi határozatok végrehajtásának részeként dolgozták ki és hajtották végre. Ez a komponens megkönnyíti majd a régióközi információmegosztást, tudáscserét, valamint a bevált gyakorlatok és a levont tanulságok elterjesztését.

Ez a következők révén fog megvalósulni:

— technikai támogatás és tanácsadás

— találkozók, munkaértekezletek és tanulmányi látogatások szervezése

Projekteredmények/végrehajtási mutatók:

— technikai támogatás és tanácsadás nyújtása

— találkozók, munkaértekezletek vagy tanulmányi látogatások lebonyolítása

3.3. Kapacitásépítés a moldovai és ukrajnai bűnüldöző hatóságok körében a tűzfegyverek tiltott kereskedelme és jogellenes birtoklása elleni küzdelem területén

Célkitűzés

Csökkenteni a tűzfegyverek tiltott kereskedelme által képviselt fenyegetést azáltal, hogy – az azonosított szükségleteken alapuló tanácsadás és technikai segítségnyújtás révén – megerősítik a bűnüldöző hatóságok, köztük a határrendészet kapacitásait.

Leírás

Ez a komponens egyrészről arra a sikeresnek bizonyult megközelítésre épít, amelynek keretében a Moldovai Köztársaság és Ukrajna hatóságait bevonták a SEESAC által támogatott regionális együttműködési folyamatokba, másrészről pedig a Moldovai Köztársaságban a kézi- és könnyűfegyverek ellenőrzésére irányuló korábbi vagy folyamatban lévő célzott intézkedésekre. Ezek közé tartoznak a fizikai biztonságra és a készletkezelésre vonatkozó intézkedések, így például kézi- és könnyűfegyverek megsemmisítése, továbbá szigorúbb biztonsági előírások a fegyverek és lőszerek tárolását, valamint a bizonyítékok tárolására szolgáló raktárakat illetően. Támogatásra került sor a jelölést, a nyilvántartást és a nyomon követést illetően is; beszereztek egy jelölőgépet, és megszervezték a használatára vonatkozó képzést, továbbá támogatást nyújtottak a fegyver-nyilvántartási rendszer létrehozásához. A SEESAC emellett a tűzfegyverekkel foglalkozó kapcsolattartó pont létrehozásának szakaszában technikai segítséget és tanácsadást nyújtott. Mindezen felül a tűzfegyverek jogellenes használatával és jogellenes birtoklásával kapcsolatos veszélyekkel foglalkozó figyelemfelkeltő tevékenységek támogatására is sor került. A projekt támogatta a kézi- és könnyűfegyverekkel foglalkozó nemzeti bizottság létrehozását; emellett a kézi- és könnyűfegyverek ellenőrzése terén mutatkozó hiányosságok jobb megértése érdekében támogatta az adatgyűjtést, ami a Moldovai Köztársaság tekintetében a kézi- és könnyűfegyverekre vonatkozó felmérés közzétételéhez vezetett, a fegyvereserőszak-nyomonkövetési platform pedig naprakész betekintést nyújtott a tűzfegyverekkel kapcsolatos incidensekbe. A moldovai és az ukrajnai intézmények képviselői rendszeresen részt vettek a kézi- és könnyűfegyverekkel foglalkozó bizottságok és az érintett dél-európai és kelet-európai intézmények ülésein, valamint a délkelet-európai tűzfegyver-szakértői hálózat ülésein, és ezáltal a stratégiai és operatív szinten zajló információmegosztásban és regionális tudáscserében. Emellett részt vettek kapacitásépítési tevékenységekben is, például a jogszabályoknak az uniós vívmányokkal való harmonizációjával, az online nyomozásokkal és a darkneten folytatott fegyverkereskedelem elleni küzdelemmel kapcsolatban.

Ez a komponens közvetlenül az (EU) 2018/1788 határozat végrehajtására épül, és tovább erősíti a Moldovai Köztársaság és Ukrajna intézményeinek a tűzfegyverek, lőszerek és robbanóanyagok tiltott kereskedelme elleni küzdelemre irányuló kapacitásait. A segítségnyújtás a felderítés és a nyomozás javításához, a felszerelések biztosításához és a képzéshez szükséges állandó érvényű eljárások kidolgozására fog összpontosítani. A segítségnyújtás a SEESAC által kidolgozott és a Nyugat-Balkánon már alkalmazott módszertan szerint végzett részletes igényfelmérésen fog alapulni, amely elemzi a jogi és szakpolitikai kereteket, a meglévő eljárásokat és felszereléseket, valamint az intézményi és igazgatási kapacitásokat. A moldovai bűnügyi rendőrség igényfelmérése jelenleg folyamatban van (3). Ez a projekt az igényfelmérés megállapításaival összhangban támogatást irányoz elő Moldovának, valamint egy igényfelmérést és annak megállapításaival összhangban támogatást irányoz elő Ukrajnának (4).

A javasolt tevékenységek ki fogják egészíteni a Délkelet-Európában jelenleg is zajló, uniós támogatással megvalósuló fellépéseket – elsősorban az Európai Biztonsági és Együttműködési Szervezet, valamint az Europol, a Frontex és az Interpol tevékenységeit –, továbbá az EMPACT (tűzfegyverek) operatív cselekvési terveit, és ezekkel szoros koordinációban kerülnek megvalósításra. Végezetül az e komponens keretében végzett tevékenységek hozzá fognak járulni úgy a tiltott tűzfegyverek, kézi- és könnyűfegyverek, valamint az azokhoz szükséges lőszerek elleni uniós stratégia, mint a tűzfegyverek tiltott kereskedelmére vonatkozó 2020–2025-ös uniós cselekvési terv végrehajtásához.

Ez a következők révén fog megvalósulni:

— igényfelmérés a tiltott fegyverkereskedelem elleni küzdelemre irányuló ukrajnai kapacitások tekintetében

— tanácsadás, felszerelés és képzés biztosítása a moldovai és ukrajnai intézmények számára az igényfelmérés megállapításaival összhangban

Projekteredmények/végrehajtási mutatók:

— igényfelmérés az ukrajnai bűnüldöző hatóságok körében a tiltott fegyverkereskedelem elleni küzdelmet illetően,

— a vonatkozó állandó érvényű eljárások kidolgozása,

— a tiltott fegyverkereskedelem visszaszorítására szolgáló eszközök beszerzése,

— képzés szervezése.

3.4. Kapacitásépítés a bűnüldöző hatóságok – köztük a nyugat-balkáni ballisztikus laboratóriumok és vámigazgatási szervek – körében a tűzfegyverek tiltott kereskedelme és jogellenes birtoklása elleni küzdelem érdekében

Célkitűzés

Csökkenteni a tűzfegyverek tiltott kereskedelme által képviselt fenyegetést a ballisztikus laboratóriumok kapacitásának megerősítése és a vámhatóságok körében az integrált határigazgatással összefüggésben fennálló igények azonosítása révén.

Leírás

A projekt célzott támogatást fog nyújtani a ballisztikus laboratóriumok kapacitásépítéséhez, mégpedig a Nyugat-Balkánon működő bűnügyi rendőrségek körében a (KKBP) 2018/1778 határozat értelmében végzett igényfelmérés keretében megfogalmazott ajánlásokkal, valamint a (KKBP) 2016/2356 és az (EU) 2018/1778 határozat szerinti, a tűzfegyverekkel foglalkozó kapcsolattartó pontok létrehozásával összefüggésben a ballisztikus laboratóriumoknak nyújtott korlátozott támogatással összhangban, valamint a kiválasztott ballisztikus laboratóriumoknak az UNDP által végrehajtott projektek (5) révén nyújtott segítség kiegészítéseként. A ballisztikus laboratóriumok döntő szerepet játszanak a kézi- és könnyűfegyverek jogellenes birtoklásához, jogellenes használatához és tiltott kereskedelméhez kapcsolódó bizonyítékok elemzésében. Ez a komponens hozzá fog járulni a gyakorlatok szabványosításához a régióban, és alapot kínál majd a kézi- és könnyűfegyverek jogellenes birtoklásával, jogellenes használatával és tiltott kereskedelmével kapcsolatos büntetőügyek hatékonyabb elbírálásához.

A délkelet-európai tűzfegyverszakértői hálózat keretében – a délkelet-európai vámtisztviselők, nyomozók, ballisztikai szakértők, határrendészeti tisztviselők és ügyészek rendszeres részvételével folytatott tanácskozások alapján, továbbá e feleknek a SEESAC által évente szervezett regionális határtalálkozókon való rendszeres részvétele nyomán, valamint a nyugat-balkáni térségben működő határrendészeti szolgálatok kapacitásigény-felméréseinek eredményei és ajánlásai fényében, illetve azt követően, hogy a nyugat-balkáni országok és területek az integrált határigazgatási stratégiáikban elfogadták az integrált határigazgatásra vonatkozó uniós normákat, felmerült az igény, hogy a nyugat-balkáni vámhatóságokat vonják be a tiltott tűzfegyver-kereskedelem elleni küzdelem kulcsfontosságú részét képező határellenőrzéssel kapcsolatos tevékenységekbe (több nyugat-balkáni vámhatóság is megfogalmazta ezt a konkrét kérést). A regionális folyamatokban való részvételen kívül az országok és területek többségében a vámhatóságok nem vettek részt a tűzfegyverek, alapvető alkotóelemeik, lőszereik és a robbanóanyagok határátkelőhelyeken történő felderítésével kapcsolatos kapacitásépítési tevékenységekben, és alapvető fontosságú, hogy a határrendészet és a vámhatóságok közös és összehangolt választ adjanak a tűzfegyverek tiltott kereskedelmével összefüggő valamennyi bűncselekményre. Az (EU) 2018/1788 és az (EU) 2019/2111 tanácsi határozat ezért a határrendészet és a bűnügyi rendőrség tekintetében korábban alkalmazott és folyamatban lévő bevált gyakorlatok alapján hasonló megközelítést irányzott elő a vámhatóságok számára.

Ez a következők révén fog megvalósulni:

— támogatás a ballisztikus laboratóriumok kapacitásépítéséhez

— a kapacitások terén fennálló igények felmérése a vámhatóságok körében a tiltott fegyverkereskedelem elleni küzdelem tekintetében

Projekteredmények/végrehajtási mutatók:

— felszerelés és képzés biztosítása a ballisztikus laboratóriumoknak

— igényfelmérés végzése

4. Kedvezményezettek

A projekt közvetlen kedvezményezettjei a kézi- és könnyűfegyverek ellenőrzéséért felelős nyugat-balkáni intézmények lesznek. Az Albán Köztársaság, Bosznia-Hercegovina, Koszovó, Montenegró, Szerbia, Észak-Macedónia, a Moldovai Köztársaság és Ukrajna belügyi hatóságai, rendőri szolgálatai, határőrségei és vámhatóságai számára biztosítják a következőket: tanácsadási támogatás, erőfeszítéseik koordinálása és nyomon követése, a kézi- és könnyűfegyverek ellenőrzésével kapcsolatos szakpolitikai, operatív és technikai előrelépéshez szükséges kapacitásépítés és ismeretfejlesztés, eljárásaik javítása és költséghatékony speciális felszerelések nyújtása számukra. A javasolt tevékenységek teljes mértékben összhangban vannak az ütemtervvel, valamint a partnerek kézi- és könnyűfegyverek ellenőrzésére vonatkozó prioritásaival.

A kézi- és könnyűfegyverek széles körű elterjedéséből eredő kockázatoknak kitett nyugat-balkáni és kelet-európai, valamint uniós lakosság közvetlenül élvezheti e projekt előnyeit.

5. Az Unió láthatósága

A SEESAC megtesz minden megfelelő intézkedést annak közismertté tétele érdekében, hogy az Unió a fellépés finanszírozója. Ezek az intézkedések a Bizottság által készített, az Európai Unió külső tevékenységére vonatkozó kommunikációs és láthatósági kézikönyvvel összhangban kerülnek végrehajtásra. A SEESAC ezáltal biztosítani fogja az uniós hozzájárulás láthatóságát megfelelő márkaépítés és népszerűsítés útján, kiemelve az Unió szerepét, biztosítva az uniós intézkedések átláthatóságát, és növelve a határozat okainak, valamint a határozathoz nyújtott uniós támogatásnak és e támogatás eredményeinek az ismertségét. A projekt keretében készült anyagokon jól látható helyen fel kell tüntetni az Európai Unió zászlaját, a zászló helyes használatára és reprodukciójára vonatkozó uniós iránymutatásoknak megfelelően.

Tekintettel arra, hogy a tervezett tevékenységek alkalmazási köre és jellege is meglehetősen széles skálán mozog, többféle promóciós eszközt is igénybe kell venni, így például a következőket: hagyományos média; honlapok; közösségi média; valamint tájékoztatási és promóciós anyagok, beleértve az infografikákat, szórólapokat, hírleveleket, sajtóközleményeket, valamit adott esetben egyéb megoldásokat is. A kiadványokon, a nyilvános rendezvényeken, a kampányok során, az eszközökön és a projekttel kapcsolatos építési munkákon is megfelelően fel kell tüntetni a támogató kilétét. A hatásnak a különböző nemzeti kormányok és a lakosság, a nemzetközi közösség, valamint a helyi és a nemzetközi média körében végzett figyelemfelhívás révén történő további fokozása érdekében a projekt mindegyik célcsoportját a megfelelő nyelven kell megszólítani. Különös figyelmet kell fordítani az új médiára és az online jelenlétre.

6. Időtartam

A 2002/842/KKBP, a 2010/179/KKBP, a 2013/730/KKBP, a (KKBP) 2016/2356 és a (KKBP) 2018/1788 határozat végrehajtása során szerzett tapasztalatok alapján, valamint figyelembe véve a projekt regionális hatályát, a kedvezményezettek számát, továbbá a tervezett tevékenységek számát és összetettségét, a végrehajtásra rendelkezésre álló időkeret 36 hónap.

7. Általános felépítés

E fellépés technikai végrehajtására az UNDP kapott megbízást, amely a SEESAC – a Délkelet-európai Stabilitási Egyezmény utódjaként az UNDP és az RCC megbízása keretében működő regionális kezdeményezés – nevében jár el. A kézi- és könnyűfegyverek elterjedése elleni küzdelemre vonatkozó regionális végrehajtási terv végrehajtó ágaként a SEESAC a kézi- és könnyűfegyverekkel kapcsolatos valamennyi kérdés tekintetében kapcsolattartó pontként működik a délkelet-európai régióban, elősegítve többek között a regionális ütemterv végrehajtásának a koordinálását.

A SEESAC nevében eljáró UNDP általános felelősségi körébe tartozik a projekttevékenységek végrehajtása, és a projekt végrehajtása tekintetében elszámolási kötelezettsége van. A projekt időtartama három év (36 hónap).

8. Partnerek

A SEESAC közvetlenül fogja végrehajtani a fellépést, szoros együttműködésben a kézi- és könnyűfegyverekkel foglalkozó bizottságokkal, valamint Albánia, Bosznia-Hercegovina, Koszovó, Montenegró, Szerbia, Észak-Macedónia és a Moldovai Köztársaság belügyi hatóságaival, továbbá Ukrajna megfelelő intézményeivel. Más intézmények is intenzíven részt fognak venni a végrehajtásban, összhangban a kézi- és könnyűfegyverek ellenőrzésének több érdekelt felet bevonó, kialakult átfogó megközelítésével.

9. Jelentéstétel

A szöveges és a pénzügyi jelentéstételnek ki kell terjednie a vonatkozó hozzájárulás-specifikus megállapodásban és az ahhoz kapcsolódó költségvetésben szereplő fellépés egészére, függetlenül attól, hogy az adott fellépést a Bizottság teljes egészében finanszírozza-e vagy csak társfinanszírozást biztosít hozzá.

Negyedévente benyújtott, az elért eredményekről szóló szöveges jelentésben kell rögzíteni és nyomon követni a fontosabb eredmények elérése terén tett előrehaladást.

(1) A kézi- és könnyűfegyverek elterjedése elleni küzdelemre vonatkozó regionális végrehajtási terv végrehajtásáért felelős irányítócsoport.

(2) A SEESAC – a nőkkel, a békével és a biztonsággal kapcsolatos menetrenddel összhangban, a 2018. december 17-i (KKBP) 2018/2011 európai tanácsi határozat végrehajtásával – támogatja a kézi fegyverek tiltott kereskedelme és jogellenes használata elleni küzdelem keretében a nemi egyenlőség szempontjait érvényesítő szakpolitikák, programok és intézkedések támogatására irányuló projekt (Supporting gender mainstreamed policies, programmes and actions in the fight against small arms trafficking and misuse) UNODA általi végrehajtását.

(3) Ezeket a felméréseket az (EU) 2018/1788 tanácsi határozat végrehajtásának részeként hajtották végre.

(4) Ukrajna esetében nem került sor a tiltott fegyverkereskedelem elleni küzdelemre irányuló kapacitások tekintetében fennálló igények felmérésére, amelyet az (EU) 2018/1788 tanácsi határozat irányzott elő.

(5) A nyugat-balkáni ütemterv többszereplős vagyonkezelői alapja által finanszírozott projektek.